P6_TA(2007)0064

Колективно трансгранично управление на авторското право и сродните му права за законни онлайн музикални услуги (2005/737/ЕО)

Резолюция на Европейския парламент от 13 март 2007 г. за Препоръка на Комисията 2005/737/ЕО от 18 октомври 2005 г. относно колективно трансгранично управление на авторско право и сродните му права за законни онлайн музикални услуги (2006/2008(INI))

Европейският парламент,

- като взе предвид Препоръка на Комисията 2005/737/ЕО от 18 октомври 2005 г. относно колективно трансгранично управление на авторско право и сродните му права за законни онлайн музикални услуги [1] (наричана по-долу "Препоръката"),

- като взе предвид Договора за създаване на Европейската общност, и по-специално членове 95 и 151 от него,

- като взе предвид членове II-77 и II-82 от Хартата на основните права на Европейския съюз,

- като взе предвид член III-181 от Договора за създаване на Конституция за Европа,

- като взе предвид международните споразумения в сила, които се отнасят до музикалните права, а именно Римската конвенция от 26 октомври 1961 г. за защита на артистите-изпълнители, продуцентите на звукозаписи и излъчващите организации, Бернската конвенция за закрила на литературните и художествените произведения, Договора на Световната организация по интелектуална собственост за защита на авторските права от 20 декември 1996 г., Договора на Световната организация по интелектуална собственост за изпълнение и продуциране от 20 декември 1996 г. и Споразумението на СТО относно свързаните с търговията аспекти на правата на интелектуалната собственост (ТРИПС) от 15 април 1994 г.,

- като взе предвид корпуса от достижения на правото на ЕС ("acquis communautaire") в сферата на авторско право и сродните му права, който се прилага при музикалните права, а именно Директива 2006/115/ЕО на Европейския парламенти на Съвета от 12 декември 2006 г. относно правата за отдаване под наем, вземане под наем и някои права, свързани с авторското право в областта на интелектуалната собственост [2], Директива 93/83/ЕИО на Съвета от 27 септември 1993 г. относно координирането на някои правила, във връзка с авторското право и правата, свързани с авторското право, приложими при излъчване чрез сателит и кабелно излъчване [3], и Директива 2006/116/ЕO на Европейския парламенти на Съвета от 12 декември 2006 г. относно условията за защита на авторското право и някои сродни права [4] и Директива 2001/29/ЕО на Европейския парламенти на Съвета от 22 май 2001 г. относно хармонизирането на някои аспекти от авторското право и сродните права в информационното общество [5],

- като взе предвид Зелената книга на Комисията относно авторското право и сродните права в информационното общество (COM(1995)0382),

- като взе предвид своята резолюция от 15 май 2003 г. относно защитата на аудиовизуалните артисти изпълнители [6],

- като взе предвид своята резолюция от 15 януари 2004 г. относно общност на рамка за дружествата за колективно управление в областта на авторското право и сродните права [7],

- като взе предвид съобщението на Комисията от 16 април 2004 г. относно управлението на авторското право и сродните права на вътрешния пазар (COM(2004)0261),

- като взе предвид своята резолюция от 5 юли 2006 г. относно прилагането на Лисабонската програма на Общността: Повече изследвания и иновации — инвестиране за растеж и заетост: Общ подход [8],

- като взе предвид своята резолюция от 6 юли 2006 г. относно свободата на изразяване по интернет [9],

- като взе предвид член 45 от своя правилник,

- като взе предвид доклада на Комисията по правни въпроси и становището на Комисията по култура и образование (A6-0053/2007),

А. като има предвид, че Комисията не успя да предприеме обстоен и задълбочен процес на консултация със заинтересованите страни и Парламента, преди да приеме Препоръката; като има предвид, че трябва да се проведе консултация с всички категории носители на права относно всички бъдещи регулаторни дейности в тази област с цел да се гарантира справедливо и балансирано представяне на интересите;

Б. като има предвид, че пропускът от страна на Комисията да осигури формално участие на Парламента е неприемлив, по-специално с оглед гореспоменатата резолюция на Парламента от 15 януари 2004 г., като се има предвид, че Препоръката е нещо повече от просто тълкуване или замяна на съществуващите правила;

В. като има предвид, че избирането на мек подход за нормативно регулиране (soft law) без предварителни консултации и без официалното участие на Парламента и Съвета е неприемливо, като по този начин се заобиколи демократичният процес, особено като се има предвид, че предприетата инициатива вече е повлияла върху някои пазарни решения в потенциален ущърб на конкурентоспособността и културното многообразие;

Г. като има предвид, че препоръката се стреми единствено да регулира онлайн продажбата на музикални записи, но би могла — поради непрецизната си формулировка — да се приложи също за други онлайн услуги (напр. услуги за излъчване), включващи музикални записи; като има предвид, че получилата се в резултат на това липса на яснота относно приложимостта на различните лицензионни системи води до правна несигурност и създава пречки по отношение на онлайн услугите за излъчване;

Д. като има предвид, че съществува риск носителите на права, които изпълняват препоръката по отношение на своите интерактивни онлайн права да лишат организациите за колективно управление на права от други права (ОКУП) (напр. правата, свързани с излъчването), като по този начин се възпрепятстват ползвателите на тези права да придобият права на ползване за разнообразен репертоар от една и съща ОКУП;

Е. като има предвид, че е неприемливо Комисията да възнамерява да приеме препоръка относно настоящата система за справедливо обезщетение за копиране за лично ползване по член 5, параграф 2, точка б) от Директива 2001/29/ЕО, като по този начин отново заобикаля демократичния процес, приложим при регулирането на авторското право и сродните му права;

Ж. като има предвид, че е важно да се избегнат възможните заплахи и да се постигне разумен баланс между правата и интересите на различните заинтересовани страни;

З. като има предвид, че музиката не е стока и организациите за колективно управление на права са предимно организации с нестопанска цел, и като има предвид, че въвеждането на система, основаваща се на контролираната конкуренция, обслужва интересите на всички носители на права и на насърчаване на културното разнообразие и творчеството;

И. като има предвид, че националните ОКУП следва да продължат да играят важна роля при оказване на подкрепа за насърчаване на нови носители на права и носители на права от малцинствата, културното разнообразие, творчеството и местния репертоар, което предполага, че националните ОКУП следва да запазят правото си да удържат такси за културни цели;

Й. като има предвид, че съществуващата мрежа от национални ОКУП на права играе важна роля за осигуряване на финансова подкрепа за насърчаване на нов европейски репертоар и репертоар на малцинствата и като има предвид, че това не бива да бъде загубено;

К. като има предвид, че по-голямата, но контролирана конкуренция в областта на колективното управление на авторското право и сродните му права в музикалния сектор онлайн може да бъде от полза за всички страни и да подкрепя културното разнообразие — при условие, че тя е справедлива и прозрачна и се отнася само за качеството и цената на доставката на въпросните услуги, без да засяга стойността на правата;

Л. като има предвид загрижеността относно потенциално отрицателните последици на някои разпоредби на препоръката за местните репертоари и културното разнообразие предвид възможния риск от благоприятстване на концентрация на права в по-големите ОКУП и като има предвид, че въздействието на която и да е инициатива за въвеждането на конкуренция между организациите за управление на права при привличането на най-доходоносните носители на права трябва да се разглежда и сравнява с неблаго- приятните последици на подобен подход за по-дребните носители на права, малките и средните организации за управление на права и културното разнообразие;

М. като има предвид, че възможността носителите на права и ползвателите да избират ОКУП независимо от държавата-членка, в която се намират, трябва да:

- бъде придружена от подходящи мерки за обезпечаване и насърчаване на разнообразието на културното изразяване, особено като се предлагат на ползвателите, чрез една и съща организация за управление на права, големи разнообразни репертоари, включително местни и специализирани репертоари и по-специално световния репертоар за услуги на излъчващите организации,

- гарантира, че всички носители на права независимо от тяхната националност, местопребиваване или търговски модел на дейност получават справедлив дял от възнагражденията по възможно най-пряк и равностоен начин, както и пълни демократични права на участие във въпроси, свързани с управлението на съответните организации за управление на права,

- не допуска най-доходоносните носители на права да укрепят своето господстващо положение в ущърб на носители на права с по-ниски доходи или в ущърб на носителите на права, които публикуват своите творби в рамките на лицензи с безплатно и открито съдържание,

- не подкопава равното третиране на всички носители на права,

и като има предвид, че появата на нови технологии е обогатила обществото, като е предоставила нови начини за потребление и разпространение на музикални творби и други онлайн обекти и като има предвид следователно, че е необходимо да се създаде ситуация, при която интересите на всички заинтересовани страни, включително на крайния ползвател, са отразени и взети предвид;

Н. като има предвид, че съществуващата система на реципрочни споразумения и реципрочно събиране на авторски възнаграждения следва да се запази с цел да се въведе конкуренция, основана на ефикасността и качеството на услугите, които организациите за управление на права могат да предложат, и на процентния дял на административните разходи, и с цел ползвателите, които участват в електронната продажба на музикални записи, да имат лицензи въз основа на приложимата тарифа в държавата, в която ще се осъществи използването на авторското право, и като има предвид, че държавите-членки, в пълно съответствие с правилата за трансгранично излъчване, предвидени в Директивата за спътниковото излъчване и кабелното препредаване (Директива 93/83/ЕИО), следва да създадат правна сигурност за доставчиците на онлайн услуги, различни от електронната продажба на музика, и следва да дадат възможност на такива други ползватели да подадат заявление за необходимите по закон съгласия и надлежно да изплащат справедливи възнаграждения на всички категории носители на права при справедливи, разумни и недискриминационни условия;

О. като има предвид, че системата на реципрочни споразумения за представителство следва да бъде запазена, тъй като позволява без дискриминация на всички търговски и индивидуални ползватели да имат равен достъп до световния репертоар, осигурява по-добра защита на носителите на права, гарантира истинско културно разнообразие и стимулира лоялната конкуренция на вътрешния пазар;

П. като има предвид, че ОКУП следва да бъдат свободни да предоставят на търговските ползватели със седалище където и да е в ЕС общоевропейски лицензи и лицензи за множество репертоари за трансгранично и електронно използване и използване в системата на мобилните телефони и други цифрови мрежи, при които те са в състояние да администрират по подходящ начин използването на лицензираните права, и като има предвид, че подобни много териториални лицензи следва да се предоставят при честно договорени условия, без да се дискриминират отделни ползватели, като се гарантира оперативна съвместимост между различните технологични платформи с цел лицензионната практика на ОКУП да не доведе до нарушаване на конкуренцията между отделните ползватели на права и различните оперативно несъвместими технологични средства за излъчване;

Р. като има предвид, че наличието на "едно гише", където търговските потребители могат да получат лиценз относно световния репертоар за необходимите им територии, в съчетание с много висока степен на защита за носителите на права, чрез избягване на търсенето на най-изгодния форум ("forum shopping": ползватели, търсещи ОКУП, която предоставя най-евтините лицензи), следва да бъде в центъра на тясното сътрудничество между ОКУП; като има предвид, че за да се поддържа системата "едно гише", съществуващата система на реципрочно събиране на възнаграждения следва да се запази, в съчетание с висока степен на защита на носителите на права, с оглед да се избегне вертикалният натиск върху приходите, като същевременно се гарантира, че не се предоставят нежелателни изключителни мандати, които са неблагоприятни за лоялната конкуренция;

С. като има предвид, че особено във връзка с възможни злоупотреби от страна на монополи е необходимо по-добро управление на някои ОКУП чрез подобрени правила за солидарност, прозрачност, недискриминация, справедливо и балансирано представяне на всяка категория носители на права и отчетност, в съчетание с подходящите контролни механизми в държавите-членки; като има предвид, че ОКУП следва да предоставят своите услуги въз основа на трите основни принципа: ефикасност, справедливост и прозрачност;

Т. като има предвид, че когато правата се управляват колективно, в държавите-членки следва да се въведат справедливи и ефективни механизми за разрешаване на спорове, за да се гарантира, че носителите на права и ползвателите имат достъп до средства за разрешаване на спорове, без да се засяга правото на съдебно разглеждане, и като има предвид, че в държавите-членки следва да се въведат справедливи , безпристрастни и ефективни механизми за разрешаване на спорни въпроси въз основа на ясни и уместни критерии за всички заинтересовани страни;

У. като има предвид, че Комисията следва да направи задълбочена оценка на въздействието, въз основа на верни и пълни данни, на развитието и прилагането на споразуменията и мерки за подобряване на възможните резултати и да направи оценка на рисковете във връзка с много териториалното лицензиране и лицензирането на множество репертоари за онлайн услугите, като се вземе изцяло под внимание културното, икономическо и социално измерение;

Ф. като има предвид, че са необходими общи методи и съпоставими параметри, както и съгласуване на областите на дейност на ОКУП с цел да се подобри сътрудничеството между организациите за управление на права и да се вземе предвид развитието на информационното общество;

Х. като има предвид, че се приветстват всички усилия за стимулиране на конкуренцията в рамките на вътрешния пазар и за насърчаване на международното разпространение на европейски музикални творби, независимо от това коя ОКУП управлява авторското право, като се има предвид, че всеки репертоар, независимо от това дали е широко известен, следва да се третира равностойно;

Ц. като има предвид, че въпреки че препоръката има за цел да обхване единствено електронната продажба на музикални записи, нейната формулировка обхваща също други електронни услуги (като услугите на излъчващите организации), които включват музика от подобни записи, но които ще бъдат засегнати от правната несигурност, която препоръката създава по отношение на лицензионния режим, който ще се прилага за тези услуги, и като има предвид, че технологичните решения, които ще се приложат във вътрешния пазар, следва да доведат до откритост и оперативна съвместимост по начини, които служат да защитят потребителите, както и носителите на права;

Ч. като има предвид, че засилената конкуренция в областта на колективното управление на авторското право и сродните му права в музикалната индустрия може, ако е справедлива и прозрачна при правилните обстоятелства, да защити положението на авторите в Европа (включително местните автори и малцинствения репертоар) и да подкрепи културното разнообразие в Европа;

Ш. като има предвид, че Комисията следва да направи оценка на подходящи инициативи, за да се гарантира траен широк обществен достъп до репертоарите, включително по-малките и местните, в съответствие с Конвенцията на ЮНЕСКО за опазване и насърчаване на многообразието от форми на културно изразяване;

1. Приканва Комисията да посочи ясно, че препоръката от 2005 г. се прилага изключително за електронните продажби на музикални записи, както и да представи възможно най-скоро — след като се проведе тесни консултации със заинтересованите страни — предложение за гъвкава рамкова директива, която да бъде приета от Парламента и Съвета в рамките на процедурата за съвместно вземане на решения с оглед регулиране на колективното управление на авторското право и сродните му права по отношение на онлайн музикални услуги, като същевременно се вземе предвид спецификата на цифровата ера и се опази европейското културно разнообразие, по-дребните заинтересовани страни и местните репертоари, въз основа на принципа за равно третиране;

2. Подчертава, че Комисията следва да проведе консултации със заинтересованите страни на възможно най-широка основа и като включи в своето обсъждане всички други становища, а не само изложените в тази препоръка и в работния документ на службите на Комисията, озаглавен "Проучване относно инициативата на Общността във връзка с трансграничното колективно управление на авторското право" от 7 юли 2005 г.;

3. Разбира и подкрепя разпоредбите, отнасящи се до съществуващата възможност за носителите на права да избират организация за колективно управление на права, да определят обхвата и териториалния обхват на поверените онлайн права, както и правото да оттеглят правата от организацията за колективно управление на права или да ги прехвърлят в друга организация, и подчертава от какво значение е да бъде взета предвид ефикасността на сътрудничеството между организациите за колективно управление на права, с цел да се защитят интересите на малките и местните носители на права и по този начин да се обезпечи културното разнообразие;

4. Счита също, че интересите на авторите и следователно на културното разнообразие в Европа ще бъдат най-добре обслужени чрез въвеждането на справедлива и прозрачна конкурентна система, с която да се избегне вертикален натиск върху приходите;

5. Призовава държавите-членки и организациите за колективно управление на права да гарантират справедливо представяне на всички категории носители на права в организациите за колективно управление на права и по този начин — тяхното балансирано участие във вътрешния процес на вземане на решение;

6. Подчертава, че предложената директива следва да не накърнява по никакъв начин конкурентоспособността на заинтересованите творчески предприятия, ефективността на услугите, предоставяни от организациите за управление на права, или конкурентоспособността на предприятията ползватели, по-конкретно носителите на права и ползвателите, и следва да:

- гарантира на носителите на права висока степен на защита и равно третиране,

- гарантира като част от европейската правна рамка или от достиженията на правото на Европейската общност (acquis communautaire) по отношение на правата на интелектуална собственост, че правните разпоредби имат истинско, значително и подходящо въздействие върху ефективната защита на всички категории носители на права, които следва да подлежат на редовна оценка и, по целесъобразност, преразглеждане,

- се основава на солидарност и подходящо, справедлив баланс между носителите на права в рамките на организациите за управление на права,

- изтъква използването на алтернативните способи за разрешаване на спорове с цел да се предостави на всички участващи страни възможността да се избягнат продължителните и скъпи правни процедури, като същевременно се гарантира справедливо третиране на носителите на права и ползвателите,

- осигурява демократично, прозрачно и отговорно управление в рамките на организациите за управление на права, inter alia чрез установяване на минимални стандарти за организационните структури, прозрачност, представителност, правила за разпределение на авторското право, отчетност и средства за съдебна защита,

- гарантира пълна прозрачност на ОКУП, по-специално във връзка с базата за изчисление на тарифите, административните разходи и структурите за доставки и, където това е необходимо за тази цел, да установи правила за регулирането и контрола на ОКУП,

- насърчава творческата дейност и културното разнообразие,

- допуска единствено лоялна и контролирана конкуренция без ненужни ограничения, но с необходимите и подходящи критерии за колективно управление на авторското право и запазване на стойността на правата,

- избягва вертикалния натиск върху нивата на възнагражденията, като гарантира, че ползвателите са лицензирани въз основа на приложимата тарифа в държавата, в която ще се осъществи използването на защитената творба (т. нар. "страна по местоназначение"), и да спомогне за постигане на подходящо ниво на възнагражденията за носителите на права,

- запази културната и социална роля на ОКУП, като същевременно гарантира, че те администрират средствата на носителите на права съгласно договореностите с тях и предоставят услуги на ползвателите на права и носителите на права, за да гарантират във възможно най-голяма степен, че те са защитени,

- да насърчава, за целите на ефикасността, обмена на информация и да установява задължение за търговските потребители и продуценти да предоставят на организациите за управление на права, въз основа на свободен достъп, такава пълна и точна информация, каквато е необходима, за да могат те да разпознават носителите на права и правилно да администрират техните права,

- предоставя на ползвателите висока степен на правна сигурност и запазва наличието на световния репертоар чрез лицензи, които могат да се получат от всяка организация за управление на права в рамките на ЕС и чрез оперативно съвместими технологични платформи,

- взема предвид интересите на ползвателите и на пазара, и по-специално, да гарантира, че малките и средни ползватели разполагат с подходяща правна защита и че при спорни въпроси са налице ефективни и достъпни по отношение на цената механизми за разрешаване на спорни въпроси, които не обременяват ползвателите с неоснователни правни разходи,

- подпомага способността на носителите на права да развият ново поколение колективни лицензионни модели за музика в целия ЕС за електронно използване, които са по-добре приспособени към електронната среда, въз основа на реципрочни споразумения и реципрочно събиране на възнаграждения, като същевременно се гарантира, че носителите на права не злоупотребяват със своето положение с цел да предотвратят системата на едно гише за колективно лицензиране на световния репертоар,

- се възползва от приложенията на пазара на открити, оперативно съвместими технологични мерки и платформи, които са в състояние да защитят носителите на права, като се позволи на потребителите да използват по нормален начин законното съдържание, които са придобили законно, и се развият нови търговски модели в информационното общество,

- посреща по подходящ начин нуждите на рационализирания електронен пазар, без да представлява каквато и да е заплаха за лоялната конкуренция или културното разнообразие или за стойността на музиката,

- взема предвид различните видове законни електронни музикални услуги и определя конкретни правила за подпомагане на тяхното развитие,

- гарантира ефикасността и последователността на лицензионните системи (например като предостави възможност на излъчващите организации да придобият права в съответствие със законодателството в областта на авторското право в държавата-членка, от която произхожда въпросната програма) и да опрости разширяването на съществуващите колективни споразумения с цел да се включи интерактивното електронно разпространение на съществуващото съдържание (напр. podcasting),

- избягва прекомерната централизация на пазарните сили и репертоарите, като се гарантира, че изключителните мандати не могат да се предоставят на една или много малко организации за управление на права от големите носители на права, като по този начин се обезпечава, че световният репертоар остава на разположение на всички ОКУП за предоставяне на лицензи на ползвателите,

- позволява на ползвателите да получат общоевропейски лицензи от която и да е ОКУП, която обхваща световния репертоар,

- запази системата на реципрочно събиране на възнаграждения от ОКУП за техните членове,

- въведе конкуренция въз основа на ефикасността и качеството на услугите, които ОКУП могат да предложат, а не въз основа на нивото на възнаграждение на носителите на права;

7. Освен това счита, че за да се гарантира пълното и цялостно функциониране на системата на реципрочност в полза на всички носители на права, е отсъществено значение да се забранят всички форми на изключителен мандат между основни носители на права и ОКУП за пряко събиране на възнаграждения във всички държави-членки, тъй като това би довело до бързо прекратяване на функциите на национални организации за управление на права и до накърняване на позицията на малцинствените репертоари и културното разнообразие в Европа;

8. Подкрепя идеята, че ОКУП следва да бъдат свободни да предоставят на търговските потребители със седалище където и да е в ЕС общоевропейски лицензи и лицензи за многобройни репертоари за елек- тронно използване (включително за системата на мобилните телефони) при справедливи и поотделно съгласувани условия, без да се дискриминират отделните ползватели; призовава Комисията да проведе оценка на въздействието на глобален лиценз за онлайн услуги и последствията от него върху икономическото и социално състояние на авторите;

9. Възлага на своя председател да предаде настоящата резолюция на Съвета, на Комисията и на правителствата и парламентите на държавите-членки.

[1] OВ L 276, 21.10.2005 г., стр. 54.

[2] ОВ L 376, 27.12.2006 г., стр. 28.

[3] OВ L 248, 6.10.1993 г., стр. 15.

[4] OВ L 372, 27.12.2006 г., стр. 12.

[5] OВ L 167, 22.6.2001 г., стр. 10.

[6] OВ С 67 E, 17.03.2004 г., стр. 293.

[7] OВ С 92 E, 16.04.2004 г., стр. 425.

[8] Приети текстове, P6_TA(2006)0301.

[9] Приети текстове, P6_TA(2006)0324.

--------------------------------------------------